Огдън Наш
Витрина с надпис

Превод от английски: Кръстьо Станишев, —

chitanka.info

Както се разхождах, понесъл

своята празна глава,

витрина със надпис съгледах

и той ми прошепна това:

„Вашите възглавници причиняват ли болка,

на буци и твърди под схванатия врат?

Пълни ли са със стари грипозни микроби?

Пухът им мек ли е или жив ад?

Донесете ги при нас

и ние завчас

ще ги на-пухаме,

ще ги на-пълним,

ще ги на-къдрим

и под-новим.

Ще ви върнем вашите възглавници спретнати и подредени,

на-пухани, на-пълнени, на-къдрени и под-новени.“

Както се разхождах, понесъл

пълна със мисли глава,

пламнал храст надписът стана

и ми прошепна това:

„Във врата причинява ли ви болка —

твърд и на буци — светът?

Пълен ли е с древни микроби, които

от преди да се родите гъмжат?

Донесете го при нас

и ние завчас

ще го на-пухаме,

ще го на-пълним,

ще го на-къдрим

и под-новим.

За едно денонощие ще ви върнем света разкрасен,

на-пухан, на-пълнен, на-къдрен и под-новен.“

Както се разхождах, дочух —

фанфари за това чудо голямо,

но надписа щом пак видях,

за възглавници шепнеше само,

Светът остарял си остана пред мен,

ненапухан, ненапълнен, ненакъдрен, неподновен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.